የኦሮሚያ ጠቅላይ ኦዲተር በክልሉ የመንግሥት ተቋማት 2.7 ቢሊዮን ብር ጉድለት አገኘ
የኦሮሚያ ክልል ጠቅላይ ኦዲተር በክልሉ የመንግሥት 320 ተቋማት ላይ ባካሄደው የሒሳብ አሠራር ኦዲት ክንውን፣ ከ2.7 ቢሊዮን ብር በላይ ጉድለት ማግኘቱን ይፋ አደረገ፡፡የክልሉ ጠቅላይ ኦዲተር መሥሪያ ቤት ዋና ኦዲተር አቶ ኤሌማ ቃምጴ እንደተናገሩት፣ በክልሉ 428 መንግሥት ተቋማት አሉ፡፡ በተቋማቱ ላይ የገቢና የወጪ ሒሳብ አጠቃቀም፣ የፋይናንስ አሠራር፣ የንብረት አያያዝና አስተዳደር ላይ የሒሳብና የዓይነት ኦዲት መደረጉን አስረድተዋል፡፡በተደረገው የኦዲት ሥራ አብዛኛዎቹ ተቋማት ሕጋዊ የፋይናንስ አሠራር የተከተሉ ቢሆንም፣ 54 ተቋማት ግን በገቢና ወጪ ሒሳብ፣ በፋይናንስ አጠቃቀም፣ በንብረት አያያዝና በአስተዳደር ላይ ችግር እንዳለባቸው ተናግረዋል፡፡ከክልል ጀምሮ እስከ ወረዳ ድረስ ባሉ 320 ሴክተር መሥሪያ ቤቶች ላይ በተካሄደ የፋይናንስ ኦዲት ክንውን፣ ከ2.7 ቢሊዮን ብር የሒሳብ ኦዲትና አጠቃቀም ችግሮች መገኘታቸውን ኦዲተሩ ጠቁመዋል፡፡በአዳማ፣ በሰበታ፣ በለገጣፎ፣ በለገዳዲ ከተሞችና በሰበታና በሐዋስ ወረዳ ገቢዎች ባለሥልጣን ላይ፣ በክልሉ መንግሥት ካዝና መግባት የነበረበት 414 ሚሊዮን ብር ጉድለት መታየቱንም ኦዲተሩ አስረድተዋል፡፡ በተጨማሪ 628 ሚሊዮን ብር ለምዝበራ የተጋለጠ መሆኑን፣ ይኼም ምዝበራ በክልሉ ባህልና ቱሪዝም ቢሮ፣ ሕንፃዎች፣ በለገዳዲ ከተማ ገንዘብና ኢኮኖሚ ልማት ትብብር ጽሕፈት ቤት፣ በበቆጂ ከተማ አስተዳደር፣ በምሥራቅ ሐረርጌ ገንዘብና ኢኮኖሚ ትብብር ጽሕፈት ቤት በዋናነት የሚጠቀሱ መሆኑን ኦዲተሩ አስረድተዋል፡፡የመንግሥትን የወጪ አሠራር ሳይከተል በተፈጸመ ክፍያ 595.6 ሚሊዮን ብር ወደ ካዝና እንዲመለስ ሐሳብ መሰጠቱንና ለሚመለከታቸው አካላት ሪፖርት መደረጉንም አቶ ኤሌማ ጠቁመዋል፡፡ አሳማኝ ማስረጃ ያልቀረበበትና ያላግባብ ወጪ የተደረገና ያልተወራረደ 551 ሚሊዮን ብር በኢሉባቦር፣ በምዕራብና ደቡብ ሸዋ ዞኖች፣ በኦሮሚያ ሬዲዮና ቴሌቪዥን ድርጅትና በክልሉ እርሻና ተፈጥሮ ሀብት ቢሮ መገኘቱንም አስረድተዋል፡፡በአጠቃላይ በክልሉ በየበጀት ዓመቱ በሴክተር መሥሪያ ቤቶች ላይ በሚደረግ የንብረት አያያዝና አጠቃቀም፣ የግዢ አሠራር ላይ ችግር መኖሩን ለክልሉ ምክር ቤት ማሳወቃቸውን አቶ ኤሌማ አስታውቀዋል፡፡   